
ВОДИЧ ЗА ПРИМЕНУ КОНТРОЛНЕ ЛИСТЕ: 
ЗАШТИТА ВАЗДУХА КОД ПОСТРОЈЕЊА ЗА САГОРЕВАЊЕ СА КОНТИНУАЛНИМ МЕРЕЊЕМ
1. Контролна листа је сачињена према следећим прописима:

- Закон о заштити ваздуха („Службени гласник РС”, број 36/09, број10/13) 

- Уредба о граничним вредностима емисија загађујућих материја у ваздух из постројења за сагоревање („Службени гласник РС”, број 06/2016), на снази од 05.02.2016.године
- Уредба о мерењима емисија загађујућих материја у ваздух из стационарних извора загађивања („Службени гласник РС”, број 05/2016), на снази од 02.02.2016.године 

- Уредба о граничним вредностима емисија загађујућих материја у ваздух из стационарних извора загађивања, осим постројења за сагоревање („Службени гласник РС”, број 111/2015), на снази од 06.01.2016.године
- Правилник о условима за издавање сагласности оператерима за мерење квалитета ваздуха и/или емисије из стационарних извора загађивања („Службени гласник РС”, број 16/12) 
- Правилник о условима за издавање дозволе за мерење квалитета ваздуха и дозволе за мерење емисије из стационарних извора загађивања („Службени гласник РС”, број 1/12)  
- Правилник о техничким и другим захтевима за течна горива нафтног порекла („Службени гласник РС“, број 64/2011, 111/2015, 106/2016, 60/2017).

2. Објашњења и законски основ:

А1: Члан 3. став 1. тачка 6) Уредбе о ГВЕ из постројења за сагоревање, прописује која постројења спадају и која не спадају у постројења за сагоревање. На пример у постројења за сагоревање не спадају асфалт базе, ротационе пећи, сушаре са директним контактом, линије са горионицима за сушење боја и лакова, пошто у њима постоји дидректни контакт гасова из сагоревања горива са производним сировинама.

А3: Члан 3. став 1. тачка 6) ставови 3. и 4. Уредбе о ГВЕ из постројења за сагоревање прописују да се под постројењем подразумевају све јединице чији се отпадни гасови испуштају путем заједничког димњака (код постојећих и старих постројења), односно ако се према мишљењу надлежног органа могу испуштати путем заједничког димњака (код новог постројења). Код новог постројења укључена је и могућност мишљења надлежног органа, управо да не би дошло до избегавања прописа. 

Две и више димоводних цеви у заједничком каналу се сматрају једним димњаком.

Члан 3. став 1. тачка 22) Уредбе о ГВЕ из постројења за сагоревање одређује да је топлотна снага постројења за сагоревање (изражена у јединици MWth) максимална количина топлотне енергије сагорелог горива у јединици времена одређена према доњој топлотној моћи горива, на температури 0°С (273,15 K) и притиску 101,3kPa.

Проверава се увидом у котловску исправу (књига инспекције парних котлова), књигу инспекције парних котлова (котловска исправа и записник о контролисању издат од акредитованог лица према Правилнику о прегледима опреме под притиском током века употребе), плочице на котлу и горионику или у машински пројекат постројења. 

А4: Примењује се члан 4. Уредбе о ГВЕ из постројења за сагоревање (одредбе у вези топлотне снаге, врсте горива и намене постројења) и члан 3. став 1. тачке од 8) до 14) Уредбе о ГВЕ из постројења за сагоревање (одредбе у вези старости постројења). 
Врсте течног горива су прописане Правилником о техничким и другим захтевима за течна горива нафтног порекла, који је донет према Закону о енергетици.
Члан 3. став 1. тачка 6) став 5. Уредбе о ГВЕ из постројења за сагоревање прописује да се појединачне јединице (котлови) топлотне снаге мање од 15 MWth не узимају се у обзир при утврђивању да ли постројење спада у велико постројење за сагоревање. 

А5: Одредба члана 19. Уредбе о ГВЕ из постројења за сагоревање. У оваквим случајевима се на нови део постројења примењују ГВЕ за нова постројења.

А6: Прописано је члановима 13. за велика постројења, 22. за средња постројења и 28. за мала постројења из Уредбе о ГВЕ из постројења за  сагоревање. Прописани услов је да претходно није било прекорачења емисије.

Надлежан орган је одређен члановима 73. Закона о заштити ваздуха и члановима 133. и 134. Закона о планирању и изградњи.

А7: Прописано је чланом 6. за стара велика постројења, чланом 21. за постојећа средња и чланом 26. за постојећа мала постројења Уредбе о ГВЕ из постројења за сагоревање. 

Неопходно је писано изузеће надлежног органа, односно није довољна пријава предузећа.

Рок подношења захтева је истекао 30. јуна 2016.године. 

А8: За велика постројења се рачуна од 01. јануара 2018.год. до 31.децембра 2023.године.

За средња и мала се рачуна од 01. јула 2016.год. до 30 јуна 2022.године.

Оператер сваке године, најкасније до 31. јануара доставља Агенцији извештај о утрошеном и неутрошеном времену.
А9: Прописано је чланом 8. ставови 8. и 9. Уредбе о ГВЕ из постројења за сагоревање.

ГВЕ за оваква постројења је прописана чланом 37. и чланом 5. став 2. Уредбе о ГВЕ из постројења за сагоревање. 

За проверу списка обратити се Министарству за заштиту животне средине. Национални план за смањење емисија је децембра 2017.године достављен Секретаријату енергетске заједнице. Претходно је министратсво сачинило Прелиминарни списак који је 25. децембра 2016.године доставило Секретаријату енергетске заједнице. 

А10: Члан 5. став 6. за стара велика, члан 20. за средња и члан 25. за мала постројења Уредбе о ГВЕ из постројења за сагоревање прописују са на ова постројења која раде мање од 100 радних часова годишње не примењују одредбе ове уредбе.

А11: Члан 4. став 9. Уредбе о ГВЕ из постројења за сагоревање прописује да се у овим случајевима не врше мерења у току пробног рада и појединачна мерења емисија загађујућих материја.

Б1: Законски основ је члан 58. став 1. тачка 3. Закона. Прибављање сагласности је прописано чланом 61. став 2. Закона. Ближи услови за издавање дозволе за континуално мерење су прописани предметним правилником, између осталог да се изврши калибрација аутоматског мерног система QAL 2 поступком. 
Обавеза постоји за: 1) масене протоке из чланова од 8. до 11. Уредбе о ГВЕ из стационарних извора загађивања, осим постројења за сагоревање („Службени гласник РС”, бр.111/2015) а на основу члана 10. став 3. Уредбе о мерењима; и за 2) сумпор диоксид, оксиде азота и прашкасте материје за постројења улазне топлотне снаге 100 MWth и веће, према члану 38. став 2. и Прилогу 3. Уредбе о мерењима. 
Обавеза континуалног мерења не постоји у календарској години када постројење ради мање од 500 часова годишње, према члану 10. став 11. Уредбе о мерењима. Обавеза континуалног мерења емисије не постоји уопште у случају постројења топлотне снаге једнаке и веће од 100 MWth када је преостали животни век постројења мањи од 10 000 часова; као и у другим случајевима изузећа из Прилога 3. члана 38. став 2. Уредбе о мерењима. 
Члан 10. став 9. Уредбе о мерењима прописује рок од 15 месеци за увођење континуалног мерења и прибављање сагласности, од дана када је утврђена обавеза континуалног мерења.

Члан 45. Уредбе о мерењима прописује рок од 15 месеци (02.05.2017.год.), када је обавеза континуалног мерења утврђена пре ступања на снагу уредбе.
Нису потребна континуална мерења емисије гасовитих неорганских једињења флуора (изражено као HF) и гасовитих неорганских једињења хлора (изражено као HCl) пошто за њих нису прописане граничне вредности у Уредби о ГВЕ из постројења за сагоревање. Члан 10. став 10. Уредбе о мерењима прописује да се не врши континуално мерење емисије оних загађујућих материја чије граничне вредности емисије за предметни стационарни извор нису прописане „овом“ уредбом или интегрисаном дозволом, без обзира на одредбе чл. 8-11.Уредбе о ГВЕ из стационарних извора загађивања, осим постројења за сагоревање. Напомена: У члану 10. Уредбе о мерењима постоји грешка у речи „овом“ пошто су ГВЕ прописане другом уредбом, која је припремана у исто време па је отуда дошло до грешке.
Континуално мерење емисије прашкастих материја, оксида азота и сумпор диоксида из постројења топлотне снаге веће од 100 мегавата која се налазе у Националном плану за смањење емисија је потребно и у случајевима када не постоји уређај за смањење емисије ових загађујућих материја, па тиме ни њихова ГВЕ. Разлог је што у овим случајевима обавеза континуалног мерења емисије следи из топлотне снаге према члану 38. Уредбе о мерењима, односно не следи из масених протока из члана 9. уредбе о ГВЕ из стационарних извора загађивања, осим постројења за сагоревање. Континуално мерење емисија ове три загађујуће материје из постројења која се налазе у Нациналном плану за смањење емисија је битно због ограничавања њихових емисија у килограмима/час према самом Националном плану и због доставе података Р.Србије за Секретаријат енергетске заједнице. Чланом 8. став 2. Уредбе о ГВЕ из постројења за сагоревање је прописано да се Национални план за смањење емисија односи на прашкасте материје, оксиде азота и сумпор диоксид.
Б2: Обавеза је прописана чланом 58. став 1. тачка 4) Закона који прописује контролна мерења емисије преко овлашћеног правног лица. Члан 24. став 2. тачка 4) и члан 26. став 4. Уредбе о мерењима прописују редовно годишње испитивање исправности уређаја (АСТ) једном годишње. Члан 26. став 5. Уредбе о мерењима прописује вођење евиденције о овим испитивањима.
Члан 21. став 1. тачка 1) Уредбе о мерењима прописују ово као контролно мерење емисије, при чему се резултати мерења не пореде са граничним вредностима. Значи, годишња провера исправности аутоматских уређаја за континуално мерење емисија АСТ поступком не спада у повремена мерења већ у контролна мерења из члана 18. Уредбе о мерењима.
Члан 26. став 2. Уредбе о мерењима прописује да АСТ испитивање спроводи овлашћено лице. Члан 60. став 1. Закона прописује прибављање овлашћења министарства за вршење мерења емисије.
Члан 26. став 6. Уредбе о мерењима прописује рок за достављање извештаја министарству од 45 дана од завршетка испитивања. При налагању АСТ испитивања треба се држати најдуже овог рока али ако мера већ није извршена довољан рок је најкраће 15 дана до највише 30 дана да овлашћено лице сачини извештај.

Испитивање исправности аутоматских мерних уређаја АСТ поступком није потребно у години у којој је извршена калибрација КАЛ 2 поступком, пошто је КАЛ 2 обухватније испитивање.

Извештај о испитивању АСТ поступком се чува пет година, према члану 26. став 7. Уредбе о мерењима. 
Б3: Обавеза из члана 26. став 4. Уредбе о мерењима који прописује да се QAL 2 врши најмање једном у пет година. Члан 58. став 1. тачка 4) Закона прописује да је оператер у обавези да обезбеди контролно мерење преко овлашћеног правног лица ако мерења емисије обавља самостално. 

Члан 21. став 1. тачка 1) Уредбе о мерењима прописује да се контролна мерења емисије врше према стандарду СРПС ЕН 14181 ради контроле рада уређаја за континуално мерење емисије, при чему се резултати мерења не пореде са граничним вредностима; док члан 24. став 2. тачка 5) исте уредбе прописује да оператер који врши континално мерење емисије обезбеђује калибрацију аутоматског мерног система у складу са процедуром QAL 2 која је дата у стандарду СРПС ЕН 14181. Значи, калибрација аутоматског мерног сиситема КАЛ 2 поступком не спада у повремена мерења већ у периодична из члана 18. Уредбе о мерењима.
Члан 26. став 2. Уредбе о мерењима прописује да калибрацију спроводи овлашћено лице. Члан 60. став 1. Закона прописује прибављање овлашћења министарства за вршење мерења емисије.
Члан 26. став 6. Уредбе о мерењима прописује рок за достављање извештаја министарству од 45 дана од завршетка испитивања. При налагању КАЛ 2 испитивања треба се држати најдуже овог рока али ако мера већ није извршена довољан рок је најкраће 15 дана до највише 30 дана да овлашћено лице сачини извештај.

Извештај о калибрацији се чува пет година, према члану 26. став 7. Уредбе о мерењима.
Обавеза вођења евиденције о АСТ и QAL 2 испитивањима је прописана чланом 26. став 5. Уредбе о мерењима и члана 58. став 1. тачка 9) Закона, па се од предузећа може затражити преглед ових испитивања за све аутоматске уређаје за загађујуће материје и пратеће параметре.
Б4: Законски основ је члан 24. став 2. тачка 5) Уредбе о мерењима и Стандард СРПС ЕН 14181.

Поглавље 6.3 став 4. стандарда СРПС ЕН 14181 прописује да концентрације током калибрације морају да се мењају што је више могуће у уобичајеном раду постројења, да би се обезбедило да је калибрациона функција важећа за опсег услова под којима ће радити постројење; као и да се овим обезбеђује да је калибрација аутоматског мерног система важећа за најшири могући опсег и да покрива највећи број услова рада. У напомени 2. испод овог става 4. стандарда је наведено да се пажљивим планирањем мерења може одредити најбоље време за упоредна мерења, када су емисије највеће или су највише променљиве.

Ово значи да калибација КАЛ 2 поступком мора да се изврши при различитим оптерећењима постројења. Такође ово значи да у случају да се аутоматски уређаји налазе на заједничком димњаку, калибација КАЛ 2 поступком мора да се изврши за услове рада од једног котла до истовременог рада свих котлова постројења. 

Проверити увидом у извештај о КАЛ 2 испитивању и увидом у СКАДА систем о раду котлова током овог испитивања.

Б5: Члан 26. став 5. Уредбе о мерењима прописује да оператер обезбеђује редовно одржавање и исправност мерних уређаја. Члан 24. став 2. тачка 2) Уредбе о мерењима прописује да оператер обезбеђује исправност аутоматског мерног система.

Члан 26. став 4. Уредбе о мерењима прописује да се QAL 2 врши после сваке значајније измене (поправка или преправка мерила, премештање). Члан 23. Уредбе о мерењима прописује рок од три месеца у случају сваке значајније промене на мерном систему емисије, као и после реконструкције и друге значајне и дугорочне променe која би могла довести до промена у емисијама. 

Члан 24. став 2. тачка 5) Уредбе о мерењима прописује да се калибрација врши према стандарду СРПС ЕН 14181. Овај стадард у поглављу 6.1 став 3. прописује да QAL 2 треба извршити за сва мерења на која утиче: 1) било која велика промена у раду постројења (на пример промена код уређаја за смањење емисије или промена горива) или 2) било која велика промена или поправка аутоматског мерног система која значајно утиче на добијене резултате. Став 4. овог поглавља стандарда прописује да резултате QAL 2 треба применити у року до 6 месеци после промене; као и да током периода пре примене нове калибрационе функције, треба користити претходну калибрациону функцију (уз екстраполацију када је неопходна). 
Значи уредбом је прописан рок од три месеца а стандардом 6 месеци.
Б6: Законски основ је члан 24. став 2. тачка 5) Уредбе о мерењима који прописује да се калибрација врши према стандарду СРПС ЕН 14181. Поглављем 6.1 овог стандарда је одређено да QAL 2 поступак између осталог обухвата одређивање калибрационе функције  аутоматског мерног система и његов опсег важења. Проверити преко извештаја из аутоматског мерног система о уношењу нових калибрационих кривих
Б7: Обавеза  редовног одржавања и контроле исправности аутоматског мерног система у складу са обезбеђењем поверења нивоа 3 („QAL3”) који је дат у стандарду СРПС ЕН 14181 је прописана чланом 24. став 2. тачка 3) Уредбе о мерењима. Поглављем 7.2. стандарда СРПС ЕН 14181 од маја 2015.године је одређено да је учесталост спровођења QAL3 најмање једном у временском периоду одржавања који је одређен током сертификационог поступка за АМС (аутоматски мерни систем) према стандарду ЕН 15267-3. Овај период спровођења QAL3 је наведен у сертификату о усаглашености QAL1 са стандардом ЕН 15267-3, који поседује сваки оператер као део техничке документације за аутоматски уређај. 

КАЛ3 поступак не мора да изводи овлашћено или акредитовано лице, односно може да изводи лице на које гласи дозвола за континуално мерење и сервисер аутоматског мерног система. Стандард СРПС ЕН 14181, поглавље 5.1 став 4. прописује да QAL 2 и АСТ поступци укључују лабораторије за испитивање, док QAL 3 поступци укључују оператера. 
Може се проверити увидом у извештај из аутоматског мерног система. Чланом 25. став 2. тачка 2) Уредбе о мерењима је прописано да аутоматски мерни систем мора да обезбеди евиденцију и обраду података у складу са обезбеђењем поверења нивоа 3 („QAL 3”). Поред тога се може затражити годишњи извештај лица које услужно изводи КАЛ 3 поступак.

Б8: Рад и исправност ових уређаја су прописани чланом 22. став 4. и чланом 24. став 2. тачка 2) Уредбе о мерењима. Ови параметри су неопходни за свођење резултата мерења на прописане услове, према члану 9. Уредбе о мерењима. 

Члан 24. став 1. Уредбе о мерењима прописује да се мерно место опрема мерним уређајима који континуално одређују све неопходне параметре стања отпадног гаса (нпр. температуру отпадног гаса, запремински проток отпадног гаса, влажност, притисак и удео кисеоника), ради вредновања и оцене континуалног мерења. 
Према члану 22. став 5. Уредбе о мерењима могуће је да се уместо мерења користи заменска рачунска вредност која је одређена од овлашћеног лица. Ипак, уколико је решењем министарства о давању сагласности за континуално мерење емисије утврђено да су постављени ови мерни уређаји (видети изреку и прилог решења) онда предузеће има обавезу њиховог одржавања. У случају да оператер не мисли овако може се наложити да прибави мишљење министарства. У оваквим случајевима министарство је већ одлучило да је потребан рад уређаја из решења о давању сагласности.

Б9: Према члану 43. и члану 35. ставови 2. и 3. и Прилогу 4, Одељак В, Уредбе о мерењима.

В1: Гранична вредност емисије је прописана чланом 5. за велика постројења за сагоревање, чланом 20. за средња постројења и чланом 25. за мала постројења за сагоревање из Уредбе о ГВЕ из постројења за сагоревање. Рокови за усклађивање са нижим (строжијим) ГВЕ су прописани чланом 35. ове уредбе.

Гранична вредност емисије за постројења са ограниченим веком трајања је гарантована вредност из уговора о постављању, односно последњој реконструкцији уређаја за смањење емисија. Ово је прописано Уредбом о ГВЕ из постројења за сагоревање и то: чланом 37. и чланом 6. за стара велика постројења, односно чланом 35. став 6. и чланом 21. за постојећа средња, односно чланом 35. став 9. и чланом 26. за постојећа мала постројења. 
Гранична вредност емисије за постројења која се налазе у Националном плану за смањење емисија је гарантована вредност из уговора о постављању, односно последњој реконструкцији уређаја за смањење емисија. Ово је прописано чланом 37. Уредбе о ГВЕ из постројења за сагоревање, у вези са чланом 8. ставови 8. и 9. ове уредбе. 
Значи у случају постројења са ограниченим веком трајања и у случају постројења која се налазе у Националном плану за смањење емисија, треба проверити да ли су постављени уређаји за смањење емисија (врећасти филтери, циклони, нискоазотни горионици, коморе за додавање адитива у котао, скрубери), затим које загађујуће материје се њима уклањају и затражиити уговор и техничку документацију у којима су наведене гарантоване вредности емисије загађујуће материје. Као доказ може послужити и гаранцијско мерење које је обављено према уговору о постављању/реконструкцији уређаја за смањење емисија. 
Гранична вредност емисије угљен моноксида за постројења са ограниченим веком трајања и за постројења која се налазе у Националном плану за смањење емисија је иста као и за остала постројења, пошто се ради о загађујућој материји за коју није потребан уређај за смањивање емисија, односно смањивање емисије угљен моноксида се постиже правилним вођењем поступка сагоревања у самом постројењу. Додатни основ је што се Национални план иначе не односи на угљен моноксид, према члану 8. став 2. Уредбе о ГВЕ из постројења за сагоревање.
Гранична вредност емисије оксида азота за постројења са ограниченим веком трајања и за постројења која се налазе у Националном плану за смањење емисија се примењује уколико су постављени нискоазотни горионици. Тада се ГВЕ за оксиде азота примењује на цело постројење уколико су нискоазотни горионици постављени на свим котловима постројења. Уколико су нискоазотни горионици постављени само на неким котловима постројења из Националног плана или са ограниченим веком трајања, ГВЕ за оксиде азота се може примењивати само за временске периоде када су радили само котлови са нискоазотним горионицима, током мировања котлова на којима нису постављени.  

В2 и В3: Обавеза је прописана чланом 55. став 1. и став 2. Закона. Став 1. се односи на редовно стање а став 2. на поремећаје у раду постројења и уређаја за смањење емисије.

Законски основ је члан 43. Уредбе о мерењима, којим је прописан начин поређења резултата континуалних мерења са ГВЕ.
Г1: Обавеза је прописана чланом 58. став 1. тачка 9) Закона. 

Евиденција мора да садржи укупно време када уређај за смањивање емисије није радио током рада постројења (да се зна да ли је прекорачено 120 часова) у календарској години, као и тачне периоде (да се зна да ли је било периода дужих од 24 часа). Видети законски основ под Г2.

Уколико нема електронског система за управљање и надзор рада уређаја за смањивање емисије, инспектор може наложити ручно вођење параметара његовог рада као доказ о контроли рада и правилном вођењу евиденције.
Г2: Није дозвољено према члану 55. став 2. Закона; затим члану 11. за велика постројења, члану 23. за средња, члану 27. за мала постројења из Уредбе о ГВЕ из постројења за сагоревање.

Проверава се увидом у вредности најбитнијег параметра рада уређаја, преко електронског систем за управљање и надзор рада уређаја за смањивање емисије (СКАДА) или преко писане евиденције. На пример, за врећасти филтер је битан параметар пад притиска, за испирач (скрубер) је битан проток воде, за електрофилтере је битан напон струје. Времена када уређај за смањивање емисије није био у раду се упоређују са временима када је припадајуће производно постројење било у раду, увидом у електронски систем за управљање и надзор рада производног постројња.
Д1, Д2 и Д3: Обавеза достављања Извештаја о годишњем билансу емисија је прописана чланом 58. став 1. тачка 7) Закона и чланом 31. Уредбе о граничним вредностима емисија загађујућих материја у ваздух из постројења за сагоревање, за рок 31. јануар. Извештај о годишњем билансу емисија и Образац 2-Емисије у ваздух су потпуно исти.

Обавеза доставе Обрасца 2-Емисије у ваздух је прописана чланом 75. став 5. Закона  о заштити животне средине и чланом 8. Правилника о методологији за израду националног и локалног регистра извора загађивања, као и методологији за врсте, начине и рокове прикупљања података („Службени гласник РС“, број 91/10, број 10/13 и број 98/16), који прописује рок за доставу 31. март. 
Прилогом 1. овог правилника је прописано коме се подаци достављају, зависно од топлотне снаге постројења.
Увидом на интернет страни Агенције за заштиту животне средине http://www.sepa.gov.rs/DostavljanjePodataka/Default.aspx се може проверити која предузећа нису доставила податке за Национални регистар извора загађивања и за колико испуста нису достављени.
Подаци се достављају према резултатима континуалног мерења, уколико није вршено онда према резултатима периодичног мерења, док се на основу процене достављају само за загађујуће материје за које не постоји извештај о мерењу емисије, што је прописано чланом 31. Уредбе о граничним вредностима емисија загађујућих материја у ваздух из постројења за сагоревање.

Д4: Обавеза је прописана чланом 58. став 1. тачка 7) Закона и чланом 37. Уредбе о мерењима.

Надлежан орган је одређен члановима 133. и 134. Закона о планирању и изградњи, на основу члана 74. Закона о заштити ваздуха. На пример за топлане је надлежан орган локалне самоуправе, па се њој достављају извештаји о мерењу. За термоелектране-топлане снаге 10 мегавати електричних и више надлежно је министарство или покрајина ако се постројење налази на територији покрајине, па се извештаји о мерењу достављају Агенцији, односно органу управе аутономне покрајине.
Ђ1: Реконструкција је извођење грађевинских радова на постојећем објекту у габариту и волумену објекта, којима се: утиче на стабилност и сигурност објекта и заштиту од пожара; мењају конструктивни елементи или технолошки процес; мења спољни изглед објекта или повећава број функционалних јединица врши замена уређаја, постројења, опреме и инсталација са повећањем капацитета (члан 2. Закона о планирању и изградњи). 

Примери су: постављање новог котла, замена котлом веће улазне топлотне снаге, увођење новог горива. Уградња еконмајзера и сличне опреме није битна јер нема увећања улазне топлотне снаге. 
Затражити увид у грађевинску и употребну дозволу или одобрење за реконструкцију, који се издају према Закону о планирању и изградњи. У спорном случају се може затражити увид у мишљење надлежног органа да грађевинска дозвола није потребна.

Ђ2: Обавеза прибављања дозволе за стационарне изворе загађивања је прописана чланом 56. став 1. Закона, док је забрана рада прописана чланом 57. Закона. Значење израза за стационарни извор загађивања из члана 3. Закона укључује постројење за сагоревање.
Не постоји обавеза прибављања дозволе за постројења из Уредбе о врстама активности и постројења за које се издаје интергисана дозвола („Службени Гласник РС“, број 84/05) и за постројења са Листе I Пројеката за које је обавезна процена утицаја на животну средину; као и за постројења са Листе II када је надлежни орган одлучио да је потребна израда студије о процени утицаја на животну средину. 
За надлежан орган видети под Д4. 

Ђ3 и Ђ4: Законски основ је члан 56. ставови 5. и 6. Закона. Члан 56. став 7. Закона прописује да ће надлежни орган привремено одобрити рад извора загађивања из става 1. овог члана ради прибављања резултата мерења емисије и/или нивоа загађујућих материја, ако та мерења нису обављена у току пробног рада. 
Члан 19. Уредбе о мерењима прописује период гаранцијског мерења емисије између трећег и шестог месеца од почетка пробног рада у поступку прибављања употребне дозволе, као и да се врпи у условима рада при највећем оптерећењу постројења. Гаранцијско мерење емисије спада у периодична мерења, односно не спада у повремена мерења према члану 18. Уредбе о мерењима. 

Значи гаранцијско мерење емисије у ваздух је свакако обавезно према члану уредбе, независно да ли постројење подлеже прибављању дозволе за рад новог емитера. Мерење квалитета ваздуха није обавезно док надлежни орган не одлучи да је потребно према члану 56. Закона а иначе није обавезно ни као редовно мерење према члану 58. Закона.

Члан 157. Закона о планирању и изградњи прописује да комисија за технички преглед, односно предузеће или друго лице коме је поверено вршење техничког прегледа, може да одобри пробни рад у трајању до годину дана, у поступку издавања употребне дозволе. 

